12 jüngrit, keda Jeesus läkitas oma rahvuskaaslastele kuulutama taevariigi lähedalolu, olid Issanda enda poolt kutsutud ja ametisse seatud, nad olid Tema täievolilised saadikud. Jeesus ütles neid teele saates ka, et «jüngrile olgu küllalt, et tema saab selliseks nagu ta õpetaja ja teenija nagu ta isand. Kui nad  pereisandat on kutsunud Peltsebuliks, kui palju enam siis tema peret» (Mt 10:25). Suguvennad süüdistasid Jeesust sageli koostöös tolle kurjade vaimude peamehega ja tema omaksedki arvasid kord, et ta on arust ära (Mk 3:22). Jeesuse enda ja ka nende kaheteistkümne jüngri saatus näitas ilmekalt, kui vähe on neid, kes mõistavad, mille nimel võitlus käib ja saavad aru selle võitluse tõsidusest.